b'\n_START_ARTICLE_\nLatvijos komunist\xc5\xb3 partija\n_START_PARAGRAPH_\nLatvijos komunist\xc5\xb3 partija (LKP; latv. Latvijas Komunistisk\xc4\x81 partija) buvo marksistin\xc4\x97 partija Latvijoje XX a., vadovaujanti partija Latvijos STR ir Latvijos TSR. Pagrindinis leidinys \xe2\x80\x93 laikra\xc5\xa1tis \xe2\x80\x9eC\xc4\xab\xc5\x86a\xe2\x80\x9c (Kova).\n_START_SECTION_\nIstorija\n_START_PARAGRAPH_\nPavadinim\xc4\x85 \xe2\x80\x9eLKP\xe2\x80\x9c viena i\xc5\xa1 Latvijos socialdemokrat\xc5\xb3 kryp\xc4\x8di\xc5\xb3 pri\xc4\x97m\xc4\x97 1919 m. 1919 m. dalyvavo Latvijos Taryb\xc5\xb3 Respublikos suk\xc5\xabrime, tur\xc4\x97jo apie 7500 nari\xc5\xb3. 1920\xe2\x80\x931940 m. partija veik\xc4\x97 nelegaliai. 1928 m. partija trumpam legalizavosi kaip Latvijos nepriklausom\xc5\xb3 socialist\xc5\xb3 partija. 1940 m. partija legalizuota, \xc4\xaftraukta \xc4\xaf VK(b)P sud\xc4\x97t\xc4\xaf ir pervadinta \xc4\xaf LK(b)P, 1952 m. atgavo ankstesn\xc4\xaf pavadinim\xc4\x85._NEWLINE_1990 m. LKP prarado vald\xc5\xbei\xc4\x85 ir nuo jos atskilo Latvijos nepriklausoma komunist\xc5\xb3 partija, kuri v\xc4\x97liau prisijung\xc4\x97 prie LSDSP. 1991 m. rugpj\xc5\xabt\xc4\xaf partijos veikla buvo sustabdyta ir rugs\xc4\x97j\xc4\xaf Auk\xc5\xa1\xc4\x8diausiosios Tarybos sprendimu LKP buvo u\xc5\xbedrausta. Spal\xc4\xaf, jau teismo sprendimu, buvo u\xc5\xbedraustas partijos laikra\xc5\xa1tis \xe2\x80\x9eC\xc4\xab\xc5\x86a\xe2\x80\x9c (Kova)._NEWLINE_V\xc4\x97liau 6 i\xc5\xa1 108 LKP paskutinio CK nari\xc5\xb3 prisijung\xc4\x97 prie Latvijos socialist\xc5\xb3 partijos, tarp j\xc5\xb3 pirmasis Latvijos socialist\xc5\xb3 partijos pirmininkas Filipas Stroganovas ir paskutinis Latvijos komunist\xc5\xb3 partijos ir antras Latvijos socialist\xc5\xb3 partijos pirmininkas Alfredas Rubikas. Alfredas Rubikas kelis kartus i\xc5\xa1rei\xc5\xa1k\xc4\x97 ketinimus atkurti Latvijos komunist\xc5\xb3 partijos veikl\xc4\x85 ir gr\xc4\x85\xc5\xbeinti i\xc5\xa1 jos konfiskuot\xc4\x85 nuosavyb\xc4\x99._NEWLINE_Asmenims, kurie dirbo Latvijos komunist\xc5\xb3 partijoje po 1991 m. sausio 13 d., u\xc5\xbedrausta kandidatuoti Latvijos Savivaldybi\xc5\xb3 ir Saeimos rinkimuose (nepilie\xc4\x8diams  \xe2\x80\x93 nat\xc5\xabralizuotis). Atitinkamos \xc4\xafstatym\xc5\xb3 normos buvo nes\xc4\x97kmingai apsk\xc5\xb3stos Konstituciniam teismui 2000 ir 2006 m., taip pat Europos \xc5\xbdmogaus teisi\xc5\xb3 teismui.'